Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З.Л. од Скопје, поднесена против Министерството за внатрешни работи, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од З.Л. од Скопје, поднесена против Министерството за внатрешни работи, заведена во архивата на Агенцијата за заштита на правото на слободен пристап до информации од јавен карактер под бр. 08-93 на 05.04.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

## На 11.03.2022 година, З.Л. од Скопје поднела Барање за пристап до информации од јавен карактер до Министерството за внатрешни работи, заведено во Министерството под бр.16-23219/1 со кое побарала во писмена форма да и се достави следната информација:

## „Од септември 2008 год до 25.12.2012 год. кој ми давал работни задачи: Командирот на ПС во СВР Куманово или Началникот на Аналитика при СВР Куманово?“

## Постапувајќи по предметното Барање, Имателот на информации до Барателот доставил Допис – “Решение за одговор на барање за слободен пристап до информации од јавен карактер“ бр.16.1.2-326/1 од 21.03.2022 година, каде е наведено: “Во врска со Вашето барање за пристап до информации од јавен карактер, со бр.16-23219/1 од 11.03.2022 година од 11.03.2022 година, согласно податоците со кои располагаме, Ве известуваме за следното: “Работните задачи на работникот ги дава непосредниот раководител во организациската единица каде е распореден работникот“.

 Незадоволна од наведениот Допис, Барателот во законски предвидениот рок достави Жалба до Агенцијата, заведена во Агенцијата под бр. 08-93 од 05.04.2022 година.

 Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето на Барателот, поднесено до Министерството за внатрешни работи на 11.03.2022 година, не претставува барање за пристап до информации од јавен карактер, туку е барање од личен интерес, односно барање од надлежност на Министерството за внатрешни работи.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста, бидејќи во конкретниот случај се бара информација од личен интерес, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

 Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

 Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-93.

|  |  |  |
| --- | --- | --- |
|  |  | **Директор****Пламенка Бојчева** |